
Napirend:
1. Közmeghallgatás – melynek témája:

- AZ ÖNKORMÁNYZAT ÉS SZERVEI 2010. ÉVI KÖLTSÉGVETÉSE

· EGYÉB KÖZÉRDEKŰ BEJELENTÉSEK, PANASZOK

2. Az önkormányzat és szervei 2010. évi költségvetése (II. tárgyalás)

Előterjesztő: Ivánkovics Ottó polgármester

3.
Mezőgazdasági és Vidékfejlesztési Hivatal Győr-Moson-Sopron Megyei Kirendeltségének felhívása a 2010. évi EU Élelmiszersegély Programhoz történő csatlakozás lehetősége kapcsán
Előterjesztő: Ivánkovics Ottó polgármester

4. Sopron-Fertőd Kistérség Többcélú Társulása ülését megelőző előzetes állásfoglalást igénylő ügyek tárgyalása (Kistérségi ülés előterjesztései e-mail-ban kerültek megküldésre)

· 2009. évi költségvetéséről.

· Előterjesztés Sopron-Fertőd Kistérség közfoglalkoztatási tervéről.  

· Előterjesztés az „M9” Térségi Fejlesztési Tanács működésében való részvételről. 

Előterjesztő: Ivánkovics Ottó polgármester

5. Biztonsági Szabályzat

Előterjesztő: Ivánkovics Ottó polgármester

Egyebek:

· Árajánlat kérés EMFESZ

1. Közmeghallgatás
Közmeghallgatáson jelen 4 fő érdeklődő.

Ivánkovics Ottó: Tisztelt közmeghallgatáson résztvevők, Tisztelt testületi ülés! A mai közmeghallgatással kezdődő testületi ülésünket megnyitom, megállapítom, hogy határozatképesek vagyunk. Jelen lévő képviselők száma 9 fő, Csorba János betegség miatt jelezte, hogy nem tud részt venni az ülésen és a közmeghallgatáson. Engedjék meg, hogy néhány mondatban beszámoljak a 2009. év eseményeiről. 
· a Szent Imre utca-Hidegségi utca közötti kerékpárút kiviteli tervének megbeszélése, megbízási szerződés aláírása, majd a konzorciumi szerződés aláírása, pályázat címe „Kerékpárral a Neusiedler See kultúrtájon”.

· Befogadásra került a víztisztító telep kiváltására beadott pályázat Nagylózs település gesztorságával. Sajnos a napokban értesültünk róla, hogy ezt a pályázatot elutasították. 

· A LEADER pályázat a Széchenyi tér felújítására vonatkozóan beadásra került a végleges pályázatunk, 

· Január hónapban a játszótér közvilágítása elkészült, Simon Péter úr több mint fél millió Ft-os támogatásának is köszönhetően. 

· Februárban Sopron benyújtotta Nagycenk illegális szeméttelep kiegészített rekultivációs pályázatát, információink szerint ez a pályázat nyert, és akár az idei évben is megvalósulhat ez a 100 millió Ft-os beruházás. 

· Február hónapban megalakult a Széchenyi Emlékbizottság, amely az idei évben a 150 éves évfordulóra vonatkozóan kívánja koordinálni a megemlékezéseket, ünnepségeket. 

· Márciusban a 024/1 hrsz-ú terület adás-vételi szerződése megköttetett, 

· Április: Széchenyi Istvánra emlékeztünk, többek között Dr. Papp Lajos professzor úrral a templomban,
· Rendezési tervünk a NIF Zrt által kért módosításra vonatkozóan a szerződés megvalósult, 

· Licittárgyalás volt ebben a hónapban. Külterületi ingatlanjaink értékesítése sikerült, belterületi ingatlanjaink értékesítése nem. Belterületi ingatlanjainkra sajnos semmiféle érdeklődés nem volt. 
· Ugyanebben a hónapban Szabó Attila igazgató úr benyújtotta lemondását. 

· Májusban a házi segítségnyújtás szolgáltatást átvette az Alvinczi Péter szeretetszolgálat,

· A Győr-Moson-Sopron megyei Önkormányzathoz 4 pályázat került benyújtásra, 

· Májusban a világörökségi napot most már harmadik alkalommal Nagycenken is megrendezték, több mint 240 résztvevővel, 

· A Gyár u. 11. 1. sz. lakása értékesítésre került, 

· Május hónapban sikeresen megrendezésre került az Ikva parti mulatság, és a Hársfa Fesztivál, 

· A TEUT (Szent Imre utca) és a TEKI (útbaigazító táblák kihelyezése) pályázat beadása, 

· Sikeres pályázatainkról kaptunk értesítést, Wienerberger iskolafejlesztési pályázatán több, mint 340 ezer Ft-ot nyertünk, az E-Magyarország pont fejlesztésére pedig 1 millió Ft-ot,

· Befejeződött az Iskola utcai járdaszakasz építése, és a Vám utca 6. sz. épület műszaki felmérése is megvalósult,

· Nagycenki veterán kiállítás megnyitása, 

· EU Charta találkozó Csehországban, 

· Újabb sikeres pályázatról kaptunk tájékoztatót, 4 millió Ft értékben a Sportcsarnok és környezetének fejlesztésére az önkormányzati minisztérium által, 
· Ugyanebben a hónapban elkészült a Hidegségi utca szelektív sziget paravánja, ezt követte az iskola utca, illetve a játszótér sarkán lévő sziget paravánjának az elkészítése, 

· Múzeumok éjszakáján Széchenyi István Emlékmúzeum és a GYSEV is indult, nagy látogatottság mellett,

· Gyár utca végén, a Demsa házig az aszfaltozás megtörtént, 

· Ebben a hónapban nagycenki zarándokok is részt vettek a római zarándokúton, ahol a Szent Atya a győrieket és a nagycenkieket is külön köszöntötte, 

· Július: megtörtént a Keresztúri utca rákapcsolása a közvilágítási hálózatra, játszótér utcai szennyvízátemelők karbantartásának elvégzése, az iskola felső tagozatának emeli szintjén a járólapozás elkészítése, 

· Óvoda: nyári felújítás, festési munkálatok elvégzése, csőtörés elhárítása, 

· Levélben kaptunk értesítést a Közútkezelőtől, hogy az önkormányzatunknak adják térítésmentesen a 25-ös őrház épületét, ha ehhez az MNV Zrt is hozzájárul, ez folyamatban van, 

· Augusztus: az iskola új igazgatójának munkába állása, Szigetvári szennyvízátemelők kitisztítása, felújítása is megtörtént, továbbá az iskola műkő burkolata felújítási munkálatainak megvalósítása, 
· Gyár u. 11. sz. ingatlan együttesben 3 önkormányzati lakás felújítási munkálatainak megkezdése, 

· Augusztusban megérkezett a TEUT pályázat elutasítása, de mint tudjuk, a második körben nyertünk, 

· Megérkezett a Széchenyi tér pályázat befogadó nyilatkozata, a 024/1 belterületbe csatolási engedély a Földhivataltól, 

· Az M-85-ös gyorsforgalmi út kapcsán önkormányzati területek értékesítése valósult meg, 

· Szeptember: szokásoknak megfelelően Széchenyi István születésnapi ünnepségek történtek meg, 

· Termőföld bérbeadási licit első körben sikertelen volt, a megismételt licittárgyaláson sikerült a bérleti jogot két vállalkozónak biztosítani, 

· Nagycenki Szüreti Napok valósult meg sikeresen, Sportcsarnok pályázati munkálatainak lebonyolítása megkezdődött, és a Vakáció bringatúra lebonyolítása is megtörtént, 

· Október: Országos Fittnes Bajnokság a Sportcsarnokban, Virágos Magyarország díjátadó ünnepség Sopronban, elkészült az óvoda orvosi szobája, kerékpáros pályázat konzorciumi szerződésének aláírása a Kócsagvárban, 
· November: Gyár u. 11. sz. ingatlan víz és csatorna bekötési munkálatainak elkezdése, villanyszerelési munkálatok befejezése, idősek napi ünnepség a Sportcsarnokban, nagy sikerű könyvbemutató az Alkotók Nagycenken c. harmadik kötet kapcsán, padka megerősítési munkálatok a Vám utcában, az árok kimélyítése is megtörtént,

· December: karácsonyi díszkivilágítás felszerelése, közlekedési tükör oszlopának felállítása az iskola előtt, Indonéz nagykövetségi delegáció fogadása, Hiller István miniszter úrnak kérelem megírása a nagycenki Nemzeti vágta előselejtezésére vonatkozóan, válasz a mai napig nem érkezett, Szent Imre utcai aszfaltozási és csatorna fejlesztési munkálataira 7 milliós összegben támogatást nyertünk, köszöntöttük a 2009. év legnagyobb adófizetőit, majd a falukarácsony és az idősek köszöntése is megtörtént, decemberre datálható a kivitelezés aláírása a SWITELSKI Kft-val, a kerékpárút megvalósítására. 

Zárómondatként annyit, hogy a 2009-es évben legnagyobb eredményként azt könyvelhetjük el, hogy továbbra is működőképesek az intézményeink, és az önkormányzat is, és egyetlen fillér hitelt sem kellett felvenni a tavalyi és tavaly előtti évekhez igazodva. Köszönöm szépen. 

Át is adnám bárkinek a szót, aki az idei évi költségvetésünkkel kapcsolatosan szeretne leginkább a lakosság részéről kérdéseket, javaslatokat, észrevételeket tenni. Illetve bármi egyéb közlendője van, azt is szívesen meghallgatjuk. 
Ivánkovics Ottó polgármester felolvassa véleményét a 2010. évi költségvetésre vonatkozóan, mely dokumentum a jegyzőkönyv mellékletét képezi.
Köszönöm szépen a figyelmet. Van-e esetleg valakinek hozzáfűznivalója? 

Nagy László: A népi mondás jut eszembe: „Addig nyújtózkodj, ameddig a takaród ér.” Nagyon óvatosan kell bánni a kölcsönfelvétellel. 

Horváth Rezső: 2009-es évet 40 millió Ft-os hitelfelvétellel terveztük, és mégis 15 millió Ft plusszal zártunk. 2010-ben a költségvetés II. tárgyalásánál 13 millió Ft hitelfelvételt tervezünk. Ez óriási különbség a 2009-es évhez képest, és ebben még nincsenek benne azok a bevételek, amelyeket nem tudunk, hogy az államháztartástól mennyit fogunk kapni. 

Füzi Ernő: Tisztelt Lakosság, Tisztelt Képviselő-testület! Ahogy visszatekintünk 2006-tól folyamatosan az van, hogy a falu tönkre fog menni. A testület rosszul dolgozik, a pénzt elherdálja, és csodák csodája a falu működik, a közintézmények dolgozói megkapják bérüket, fizetésüket, semmit nem kellett bezárni, a fejlesztések megvalósulnak, elkezdjük idén a Szent Imre utca felújítását, megvalósítjuk a Széchenyi tér felújítását. A tavalyi évben 40 millió Ft hitelfelvétellel terveztek, és 15 millió Ft plusszal zártunk. A falu működik, hitelt nem kellett felvenni. Jövő évre mindenképpen javaslom hitel felvételét, mert hitelfelvétel nélkül működni a falu nem tud. Hogy előbbre tudjunk lépni, nem megy, a fejlesztéseket nem tudjuk megvalósítani. Az állami támogatásokra hiába várunk, mert sajnos nem kapunk. Közbe-közbe valami pályázati pénzt el tudunk nyerni, az egy csepp a tengerben. Annál sokkal több pénzre lenne szüksége Széchenyi István falujának. Egyik kormány sem ad pénzt, amely elősegítené a falu fejlődését. Sajnos a 12 évben ez egyetlen kormánytól sem történt meg. Sokan kihasználják  a Széchenyi nevet ebben az országban, csak Széchenyi falujáért nagyon kevesen tesznek.
Visszatérve a 4 millió Ft-ra, az előterjesztéseket a polgármester úr teszi, olyan költségvetést kellene a testület elé terjeszteni, amit a testület felelősséggel el tud fogadni. És ha a testület úgy dönt, hogy ami nem tartozik bele a költségvetésbe, vagy nem jó, el kell fogadni, tudomásul kell venni, mert a testület is átgondolja a döntéseit. 

Az oktatási intézmények normatívái, soros lépések, ez minden évben megvolt, ki tudtuk fizetni, a kollégákat tudtuk alkalmazni tovább. A diáklétszám már az előző ciklusokban is téma volt, úgy kell dolgozni, hogy a diáklétszám megtartható legyen. 
A Sportcsarnok is évről évre visszatérő téma, a létszám már lecsökkent a minimálisra. Sajnos nagyon hideg van a csarnokban, sportolás után nem lehet leülni a tribünre. Igaz, hogy spórolni kell, de azért az időjárást is figyelembe kell venni.  Nem lehet zuhanyozni, mert elfogy a melegvíz. Az alapvető körülmények nincsenek biztosítva. Szerintem egy kicsit komfortosabbá kellene tenni a Tornacsarnokot. El kell dönteni, hogy a csarnokkal ellátjuk-e az iskolát, vagy nem. Tudomásul kell venni, hogy egy ember a Tornacsarnokot nem tudja működtetni. Vagy el kell dönteni, hogy ezt a veszteséget nem finanszírozzuk, de ha a falunak szüksége van rá, rendezvényeket tartunk, működnie kell. 

A könyvtár működik, a könyvvásárlás minimális összeg, ezt biztosítani tudjuk. 

Az átengedett pénzeszközök nagy része a sportot érinti. Ezt jobban át kellene gondolni, mert ha valaki focizni akar ilyen szinten, ne az önkormányzat pénzén. Ha elveszünk a csarnok működéséből, akkor a másik részt is át kellene gondolni. Ez a 6-7 millió Ft-ot szigorúan hozzá kellene adni ahhoz a 1,2 millióhoz. Nem a csarnok veszteségére kellene írni. Ha szükség van rá tudomásul kell venni, hogy kell. 
Széchenyi tér, Szent Imre u.: Azt gondolom mind a kettőt meg kell csinálni. A két cég biztosan tud párhuzamosan dolgozni. 

Köszönöm szépen. 

Ivánkovics Ottó: 4-5 mondatban reagálnék: A párhuzamos fejlesztésnek az a problémája, hogy anyagi szempontból kell időben elhatárolni a kiadásokat. Hiszen a Szent Imre utca felújítása is utófinanszírozásban valósul meg. Tehát előre ki kell fizetnünk a 14,5 millió Ft-ot, és 2-3 hónap múlva várható, hogy visszajön a 7 millió Ft, ha minden rendben lesz a számlákkal. Ehhez a több, mint 20 milliós fejlesztés már mindenképpen meghaladná az erőnket. És akkor még nem beszéltünk a kerékpáros útfejlesztésről, ahol szintén jóval több, mint 2 millió Ft-os önrészt kell biztosítani. 
Azt a kérdést szeretném feltenni, hogy tudja-e valaki, hogy az elmúlt 3 évben hány közalkalmazotti státuszt szüntettünk meg itt Nagycenken az önkormányzat és intézményei vonatkozásában. 

Horváth Rezső: 5-6-ot? 

Ivánkovics Ottó: Én talán 8-nak is nevezném. Ez a 8 státusz, ha csak 2 millió Ft-al számoljuk az éves bérköltségét, akkor 16 millió Ft-os megtakarítást jelent évente. Ehhez képest vagyunk ott pillanatnyilag, hogy hitelt kell felvennünk. Ezek a közösen meghozott döntések kellettek ahhoz, hogy a 16 millió Ft-os bérmegtakarítás eredményeképpen tudjuk fizetni a hiteleinket, nem kellett új hitelt felvenni, és eddig stabil volt az önkormányzatunk költségvetése. Ez a legnagyobb eredménye ennek a Képviselő-testületnek, ezt nem szabad elvitatni egyikünktől sem. De ha ezek nem történtek volna meg, akkor ezek a 16 millió Ft-ok hitelfelvételt jelentettek volna. 2006-ban Bugledich Attila, mint a Költségvetési és Gazdálkodási Bizottság elnöke, biztosan emlékszik rá, hogy a 2006-os költségvetési tervezet tárgyalása, közel 100 milliós hiánnyal indult. Ezt sikerült huszonvalahány millió Ft-ra lecsökkenteni, hogy szinte minden fejlesztést eltörölt az akkori Képviselő-testület. Mindezek hatására 2006 őszén meg kellett nyitni azt a 10 millió Ft-os rulirozó hitelkeretet, amire a korábbiakban nem volt példa a Nagycenki Önkormányzat működésében. És bizony ahhoz hozzá is kellett nyúlni, hiszen a több, mint 5 millió Ft-os játszótér építési számlákat már 2006. októberében az új Képviselő-testületnek kellett kifizetnie. Erről a mínuszról jutottunk el oda, hogy önerőből megvalósítottuk több, mint 5 millió Ft-os értéken az Egészségház akadály-mentesítését, aszfaltoztunk, külterületi utakat fejlesztettünk, padokat cseréltünk, az iskola és az óvoda fejlesztése is megvalósult, a fűtés is kettéválasztódott az iskolában. Ezek olyan milliós nagyságrendű tételek, amelyeket meg tudtunk tenni amellett, hogy közel 5 millió Ft-os adósságszolgáltatást kellett éves szinten kifizetnünk. Ennek nagy részét az iskola felújításra vette fel 2005-ben az önkormányzat, kisebbik részét pedig a vállalkozói terület megvásárlására. Ha hitelfelvételben gondolkodunk, jól mondja a képviselő úr, akkor maximum a fejlesztések vonatkozásban lehet erről szó, de azt, hogy működésre vegyünk fel hitelt, azt nem szabad megtenni, már csak törvényileg sem. Ha egyéb ingatlanokat tudunk értékesíteni akár építési telkek vonatkozásában, akár az ingatlanjaink vonatkozásában, akkor azt szintén csak fejlesztésre tudjuk és lehet felhasználni. 
A második legnagyobb eredményünk, hogy a szociális lakásainkban lakókhoz kötődő terheink nagy mértékben csökkentek azáltal, hogy egyrészt többeknek lelépési díjat tudtunk fizetni, illetve tudtuk a Gyár u. 11. lakásainak fejlesztését, és oda a Vám u. 6-ból lakókat átköltöztetni. Ez megint olyan eredmény, amit évtizedeken keresztül nem tudott megtenni az önkormányzat akkor, amikor jóval nagyobb anyagi lehetőségekkel bírt. 
A Sportcsarnok vonatkozásában tudomásul kell venni, hogy az nem kötelezően ellátandó feladat, nagyon sok variációs lehetőség ott nincs, de el kell gondolkodni, hogy hogyan lehet a legköltséghatékonyabban működtetni. Hiszen 6-7 millió Ft veszteséget termel egy évben a Tornacsarnok. Ha ezt visszaszorozzuk 1993-ig, akkor száz milliós nagyságrendű tétellel számolhatunk. Mindannyian tudjuk hogy mind a villany, mind a gáz ára az inflációt jelentős mértékben meghaladó mértékben emelkedett. 

A polgármesteri véleményt vitaindítónak szántam, és mindenkitől várnám azokat a javaslatokat, amivel a költségvetési egyensúlyunkat meg tudjuk tartani. Az, hogy erőnkön felül biztosítsuk az étkezési jegyeket, és még nem beszéltünk a törvényi változásokból eredő kiadásokról, azt nagyon erősen meg kell gondolni. Ha más megoldás nincs, akkor differenciáltan javasolnám, amennyiben ez törvényileg lehetséges. Akik a minimálbérhez közeli fizetést kapnak, nekik sokkal inkább szükségük van arra, hogy a lehető legmagasabb összeget kapják az étkezési utalványok vonatkozásában. Tehát ez a kérdés, hogy tudunk-e úgy többet adni, hogy nincs meg a fedezet, azt gondolom, hogy felelősen kell gondolkodnunk. 

Az iskola vonatkozásában, a túlórakerete vonatkozásában is teljesen egyértelmű, hogy két szándékot kell szem előtt tartani. Egyrészt nagyon fontos lenne, ha minél több szolgáltatást tudna az iskolánk nyújtani, másrészt nagyon lényeges, hogy a létszámok növekedjenek. Abban igaza van a képviselő úrnak, hogy meg kell vizsgálni, hogy akik elviszik a gyerekeiket, azok miért teszik meg. Én nem tudok ilyen felmérésről a mai napig sem, hogy ilyen megtörtént volna. Erőn felül bevezetni egy olyan szolgáltatást, ami az idei évben csak az első osztályt finanszírozza meg, és így tovább. A jövőbe látva kell ezt kalkulálni. Mint ahogy más településen, így Nagycenken is igaz, hogy most már az 50 %-ra sem elég a költségeknek az állami normatíva az oktatási intézmények vonatkozásában. Igaz, hogy eddig mindenkinek tudtuk fizetni a bérét, azt kívánom, hogy ez továbbra is így maradjon, de egyre több olyan önkormányzat van, amelyek olyan helyzetben vannak, hogy már csak rész bért tudnak kifizetni, mert nem tudnak más forráshoz jutni. Nagyon szeretném, ha Nagycenk nem kerülne ebbe a helyzetbe. Köszönöm szépen. 
Barasits László: Szeretettel köszöntök mindenkit! Már elmondtam múltkor is, ezt a költségvetés nem én állítottam össze. Az előterjesztője a polgármester. Erről ő írt egy véleményt, ebben van két dolog, amit úgy érzem én is érintett vagyok. Egyes képviselők tudatosan, avagy gondatlanságból kívánják eladósítani a községet. Én, mint a gazdasági bizottság egyik tagja, úgy érzem, becsülettel dolgozunk. Én ezt a megállapítást visszautasítom. A költségvetéssel kapcsolatban bennünk a jóindulat vezérelt, be vannak fagyasztva a bérek, azoknak az emberek, akik a faluért dolgoznak, 4 ezer Ft-al megemelve honoráljuk a munkájukat. A polgármester, ha jó gazda lenne, a saját embereinek nem kivenné a pénzt a zsebéből, hanem belerakná. Ő ki akarja venni, ha kell mi megszavazzuk, vegye ki. de akkor vállalni kell, hogy ki volt az előterjesztő. De ahhoz én nem adom a nevemet, hogy a képviselők veszik ki ezt a pénzt. Ezt megelőlegeztük, én azt mondom, az jár. 
A tornacsarnokkal kapcsolatban van egy jó kifejezés: „az adófizetők pénzéből”. A lakosok azért fizetnek adót, hogy a községben lévő létesítmények működjenek. Más falu 10 milliót fizetne, ha lenne ilyen Tornacsarnoka. 

Éveken keresztül rakosgattuk a pénzünket, akkor most lehet csinálni valamit. Most van pénzünk, most lehet nagyot produkálni. Köszönöm szépen. 

Ivánkovics Ottó: Természetesen fontos számunkra a köztisztviselőink, közalkalmazottaink elégedettsége, de e költségvetés vonatkozásában nekünk nem erre a 45-46 emberre kell elsősorban gondolnunk, hanem arra az 1800 emberre, aki itt lakik a településen. Én vállalom, én nem látom a bevételi oldalon a fedezetét a 4000 Ft meleg étkezési utalványra vonatkozóan. 

Horváth Rezső: Polgármester úr mondta, hogy a közalkalmazottakkal kapcsolatban 8 státuszt szüntettünk meg. Igen, minek a rovására? A közalkalmazottak rovására. Jegyző asszony és a kollégák nem 8 órát, hanem sokkal többet dolgoznak, mint ami elvárható tőlük. Ha a cafeteria rendszerben ezt támogatjuk, megdolgoztak érte. Köszönöm. 
Ivánkovics Ottó: Azért hallgatom értetlenül amiről beszél, mert pont a hivatal volt az, amely intézményt a lehető legkevésbé érintett ennek a 8 státusznak a megtakarítása. Lehet, hogy az óvodást vagy az iskolát súlyosan érintette a létszámcsökkenés, a Polgármesteri Hivatal volt az, aki a legkevésbé érintett volt ebben a témakörben. Mindez, 2006. februári határozatnak megfelelően történt. Arról, hogy ki mikor megy haza, ne vitatkozzunk, mert más egy fizikai és más egy szellemi munka megítélhetősége. Át kellene nézni, hogy történnek-e párhuzamos munkavégzések, amik adott esetben indokolatlanul megnövelik a munkaidőt. A munka hatékonyságának növelése úgy gondolom a most is kiemelten fontos. Ennek érdekében új számítógépeket szereztünk be, új hálózatot építettünk ki a hivatalban, fénymásolót vásároltunk. Ez mind a munkavégzést könnyíti. 
Lex Ernő: Tisztelt Közmeghallgatás, Tisztelt Képviselő-testület! Nem hiszem azt, hogy egyes képviselők tudatlanságból, vagy gondatlanságból akarnak rosszat ennek a falunak, hiszen ez mindannyiunk faluja. Szabadidőnkben és tiszteletdíj nélkül végezzük tevékenységünket. Ezzel az állítással én nem tudok egyetérteni. Ez a betervezett 13 milliós kölcsön sem alkalmas arra egy ilyen költségvetésnél, hogy ez tönkre tudná tenni a falut. Erre akkor van szükség, ha átmeneti nehézségbe kerülne az önkormányzat. Az én olvasatomban a kiadások nem haladják meg a működési bevételeket több millió Ft-al, ezeknek az aránya egyező. Ezt szakemberekkel is átnézettük. Igaza van a polgármester úrnak, most már nem csak az építési területekre kell koncentrálni, hiszen vannak az önkormányzat tulajdonában olyan lakások, amelyek értékesíthetők. Vannak olyan külterületi és belterületi ingatlanjaink, amelyek eladásából befolyó összeget az lenne a legjobb, ha közműberuházásokra fordítanánk, de ha kell, azt tudjuk egyéb más beruházásra is fordítani. 
Ha úgy látja a testület, hogy a 16 ezer Ft cafeteriának nincs meg az alapja, az lenne a javaslatom, hogy legalább a szinten tartás legyen meg, tehát a 12 ezer Ft megmaradjon. Még ha ennek a kormányzati intézkedésekből kifolyólag 25 % az adója. Bért nem tudunk emelni dolgozóinknak, 13. havi fizetést nem kapnak, ezen a téren láttuk, hogy egy kicsit a jövedelmüket lehetne emelni. 

Az iskolánál lényeg, hogy az ide vonzó programoknak, itt hatalmas szerepe van a sportnak, meg a sportcentrumunknak. 
A Sportcsarnok veszteségéhez, ha hozzáadjuk diákjainknak az ott eltöltött idejét, és a ráfordított költséget, akkor ez a 6-7 millió Ft jönne ki éves szinten. Ha figyelembe vesszük a saját felhasználásunkat is, igen is szükség van erre a Sportcsarnokra. 

Azt mondom a könyvtár túl nagy sérelmet nem szenvedne, ha az idei évben nem fejlesztenénk annyira, hanem szinten tartanánk. 

A Széchenyi emlékév vonatkozásában javaslom az összegek megemelését. 

Most van három nyertes pályázatunk, és megijedünk, hogy tavaszra megcsináljuk a Szent Imre utcát, őszre meg a Széchenyi teret. Én azt mondom, meg kellene próbálni, bele kell hogy férjen ebbe az évbe mind a két nagy projektünk is. 

Az biztos, hogy az önkormányzatoktól nagy pénzek lesznek átcsoportosítva, én azt mondom, ha a kezünkben van a nyertes pályázat, még az idei évben próbáljuk meg ezeket a pályázatokat megvalósítani. Nem javaslom, hogy toljuk el jövő évre, még akkor is, ha 13 millió Ft áthidaló likvid kölcsönt kell felvenni. Köszönöm szépen.
Igaza van a polgármester úrnak, hogy a költségvetés első módosítását a Képviselő-testület elfogadta. Egyedül polgármester úr tartózkodott annak ellenére, hogy ő ennek az egésznek a előterjesztője. 
Ivánkovics Ottó: Az előterjesztést a pénzügyes kolléganők készítették el, törvényileg a polgármester az előterjesztője technikailag, szavazat szempontjából mindenki egy szavazatnak minősül, lelkiismerete és belátása szerint szavaz. Véleményem szerint az rossz költségvetés, ami eladósítja a települést. Ezért tartózkodtam a múltkori alkalommal. 

Külön napirendi pont lesz, hogy hogyan bonyolítjuk majd le a közbeszerzési eljárást a Széchenyi tér felújítására vonatkozóan. Osztom a képviselő úr véleményét, hogy az idei évben meg kell mindkét, de ide sorolom a kerékpárút építést is, így mindhárom projektet. De időben a LEADER-t el kell tolni. A TEUT-as pályázat végleges határideje május közepe. Amíg a kivitelezési munka folyik, addig tud párhuzamosan folyni a közbeszerzési eljárás. 

13 havi fizetés: tudomásom szerint 90 ezer Ft-os bérkompenzációt kapnak a köztisztviselők, közalkalmazottak az idei évben. Ez sajnos valakinek a teljes havi bérével megegyezik. Bruttó 90 ezer Ft-ból nem igazán lehet a mai világban létfenntartást és családfenntartást végrehajtani. Nem is 13 havinak, hanem bérkompenzációnak hívja a kormány. 

A laktanya vonatkozásában a mai napon is kommunikáltunk az MNV Zrt igazgatóhelyettesével, ez a mai magyar viszonyokat tökéletesen tükrözi, hogy hónapok óta nem sikerül ettől a szervezettől semmiféle választ kapni. Azt várjuk vissza, hogy az általunk kért és megfinanszírozott értékbecslést elfogadja-e az MNV Zrt. Nagyon szeretném, ha jönne tőlük válasz még a választásokat megelőzően, mert ez az idei évi értékesítést jelentősen befolyásolja. 

Hüse Gabriella: Az általam beterjesztett fejlesztési javaslathoz elvi állásfoglalást kértem a Képviselő-testülettől. A fejlesztési terület, amiről a múltkori ülésen beszéltem, nem igényel pénzráfordítást. Mindössze annyit kértem, hogy miután megemelkedett az SNI-s tanulók létszáma az intézményben, az általuk lehívott normatív támogatást fordítsuk vissza az ő oktatásukra, ezáltal egy fejlesztési irányvonalat megmutatva. Ez a pénzösszeg jelen pillanatban nincs a költségvetésünkben betervezve, sem a bevétel, sem a kiadási oldalon, hiszen ez a II. félévben fog realizálódni. A fejlesztési órák túlóraszáma azzal az összeggel van betervezve, mint a tavalyi költségvetésben. A tavalyihoz képest nem emeltem a költségeket ezen a területen. 
Ivánkovics Ottó: Igazgatónővel konzultálva tájékoztatnám a Képviselő urakat, hogy jelen állás szerint talán 2 fő létszámunk hiányzik a kistérségi kiegészítő normatíva lehívásához. Az SNI-s tanulók után lehívható normatívák kérdésköre: eddig is és ezután is ezekre a plusz feladatokra költődik, ez teljesen természetes, hogy egy sajátos nevelési igényű gyermekre többet kell áldozni akár logopédusi, akár szurdopedagógusi, akár más szakember igénybevételével történő fejlesztésre. Lelkiismerettel mondhatom, hogy eddig és ezután is erre fog fordítódni. 
Csak ismételni tudom magam: összességében az államtól kapott támogatás az 50 %-ára nem elég az iskola fenntartására vonatkozóan. Ettől kezdve kiragadhatunk egy részbevétel és egy részkiadást. De sok 10 millió Ft-ot kell az iskolánkra költeni. Nagy eredmény, hogy továbbra is 8 osztállyal tudjuk működtetni az iskolát. 
Bugledich Attila: Szeretnék egy-két dolgot hozzáfűzni az elhangzottakhoz, mivel meg lettem szólítva, mint a Költségvetési és Gazdálkodási Bizottság akkori elnöke. Nem emlékszem, hogy 2006-ban hány millió Ft-os hiánnyal tervezett a Képviselő-testület. Biztos, hogy hiánnyal tervezett, mert mindegyik költségvetés hiánnyal tervezett. Mióta képviselő vagyok, mindig hitelfelvétellel fogadtuk el a költségvetést, és még senki sem gyanúsított meg senki senkit, hogy gondatlanságból, vagy szándékosan el akarja adósítani a falut. 2006 előtti időszakban az iskola felújítására 30 milliós hitelt vett fel a falu, amit még mindig törlesztünk 3,5 millió Ft-os összegben évente. De akkoriban Gyógyszertár épült Nagycenken, majdnem 50 millió Ft-ot szánt a falu arra, hogy a gazdasági övezetet megvásárolja. Két évvel ezelőtt 70 millió Ft mínuszról indítottuk a költségvetést, aztán nem kellett felvenni egy fillér hitelt sem,  tavaly 40 millió Ft-os hitelkiadással számolt a költségvetés, és végül nem kellett felvenni egy fillér hitelt sem. Ezzel szemben az idei első tárgyalás 15 millió Ft hitellel számol. A korábbi évekhez képest ez jelentősen kevesebb. Nálunk az a hagyomány, hogy a költségvetés első tárgyalásánál a költségvetés nagy része elfogadásra kerül. Gondolom, ha a polgármester az előterjesztője, akkor ő is felel érte. És ehhez képest ő fűz hozzá egy csomó dolgot, amivel nem ért egyet. 
Többször szóba került a Tornacsarnok téma. Ott is több státusz megszüntetésre került, maradt két gondnok, akik egyben takarítók is. Az óvoda, az iskola és a tornacsarnok kapcsán is az a kérdés, hogy akarj-e a falu, hogy legyen iskolája, óvodája, tornacsarnoka. Ha akarja, akkor működtesse, ha nem akarja, akkor zárja be. Ezt kell eldönteni. Ki kell gazdálkodni azt a 20 millió Ft-ot, és az intézmény működtetéséhez hozzátenni. A kezdetektől fogva, de most is azt mondom, hogy Nagycenk nem engedheti meg magának, hogy ne legyen 8 osztályos általános iskolája. A tornacsarnok kapcsán, azzal, hogy a 4 millió Ft-os pályázatot megnyerte a falu, azzal vállalta azt, hogy 5 évig üzemelteti a tornacsarnokot. 
Azon talán el lehet gondolkodni, de én támogatom a bizottság javaslatát, mivel más lehetőségünk nincs, a cafeteria bizonyos szint megemelésével honoráljuk a dolgozóknak a munkáját. Ezen el lehet gondolkodni, hogy ez maradjon a 2009-es szinten. Máshol nem látom, hogy nagy változtatásra lenne szükség. Ez a költségvetés úgy látszik az első pillantásra is, hogy abszolút végigvihető, semmiféle likviditási problémát nem fog okozni a falunak 2010-ben. Ha polgármester úr úgy gondolja, hogy spórolásra van szükség, akkor kezdje magán. Ezt már korábban is javasolta, kérje, hogy változtassák meg a státuszát, társadalmi megbízatású polgármesternek. Én nem látom, hogy tovább lehetne csökkenteni a közalkalmazottak, illetve köztisztviselők számát. Azt pedig külön remélem, hogy nem az lesz ennek a Képviselő-testületnek az érdeme, hogy sikerült 8 státuszt megszünteti ebben a 3 évben. Ez egy olyan kényszer volt, racionalizálás, amit meg kellett tenni. További karcsúsítása az intézményeknek a munka rovására megy. 
Ivánkovics Ottó: Köszönöm. Bugledich Attila tanácsnok úr megjegyzéseit tudomásul veszem. Hogy mi volt néhány évvel ezelőtt? Akkor menjünk vissza a múltba egy mondat erejéig. 1998-2006 között 100 millió Ft-nyi érték került eladásra, ebből lett többek között 23 millió Ft-ért megépítve a gyógyszertár. Ebből lett a vállalkozói terület vásárlásához szükséges költség kifizetve. A sikertelen pályázatok mellett nem kell elvitatnunk, hogy Dózsa krt, Kossuth Lajos utca, Rákóczi utca aszfaltozása 50 %-os pályázati támogatással valósult meg, 28 millió Ft-ból, illetve az iskola alsó tagozatának tetőfelújítására szintén 50 %-os pályázati nyertességgel valósult meg 6 millió Ft-ból. 
Én azért tudom vállalni a felelősséget, amit aláírtam. Ezt az előterjesztést, meg az előzőt sem írtam alá. Mert véleményem szerint a költségvetési előterjesztés néhány óra alatt nem áttekinthető. 

Bugledich Attila: Ez munkaszervezési hiba. 

Filátz Józsefné: Szeretnék hozzászólni, néhány pontban úgy érzem kiegészítésre szorul a hozzászólások sora. Felmerült, hogy szabálytalanság van esetlegesen a költségvetésben. A költségvetésben nincsen szabálytalanság, a működési kiadások, illetve bevételek egyensúlyát a költségvetésben megteremtettük. 
A fejlesztési kiadások között csökkentésre került az ingatlanértékesítések összege. A korábbi években magasabb összeggel terveztünk ingatlanértékesítést, miután ezek sajnos nem valósultak meg, ezért az idei költségvetést már nulla forinttal terveztük, majd később képviselői javaslat alapján felemeltük ezt 15 millió Ft-ra. 
Az eladó lakások tekintetében előre jelezném, hogy azokat a lakásokat értékbecslést követően lehet szintén csak értékesíteni. Ha ez igény, erre minél előbb megbízást kell adni. 
A közalkalmazottak, illetve köztisztviselők részére adandó cafeteriát tekintve néhány gondolat: mindenki tudja, hogy több éve nem történt már egyik esetben sem emelés, bérstop van. A státuszok megszűnését nem lehet összehasonlítani, csak esetleg arányaiban. Az iskolában és az óvodában is a létszámokhoz függően vannak megállapítva a státuszok, ezt jogszabály várja el, és garantálja, hogy biztosítani kell. Az óvoda működéséről és az étkeztetéssel kapcsolatban csak elismerő nyilatkozatokat hallottam, mióta itt vagyok. Igazgató asszony augusztusban kezdett dolgozni, az mindenesetre elismerő, hogy az iskola működésével kapcsolatban olyan elképzeléseket tár a testület elé, hogy miként lehet esetlegesen a diákok létszámát növelni, miként lehet gazdaságosabban működtetni az intézményt. Az étkezési jegyek azok, amelyet minden intézményben lévő dolgozó megkapna. Ha lehet ezt kérni, én javasolni nem javasolhatom a képviselőknek, szeretném azt kérni, hogy ezt ne csökkentsék. Ez minden dolgozó részére járhat, ha a Képviselő-testület úgy gondolja, ez adható. Soha egy dolgozó sem hántorgatta fel a túlóráit, ha a község ezt megengedheti, kérem részükre ezt adják meg. 
A sportcsarnokot az adófizetők pénzéből működteti a képviselő-testület. Úgy gondolom, ha a falu lakosságának a tornacsarnokra szüksége van, használja, kihasználja, akkor ameddig lehet, ezt fenn kell tartani. A sportcsarnok kihasználtságát úgy lehetne esetleg növelni, ha a kedvezményes, illetve ingyenes órákat, amelyeket biztosít a Képviselő-testület, azokban az órákban biztosítsa, amikor a csarnok kihasználatlan. 
A mérleget minden költségvetési szerv májusra készíti el, természetes, hogy ezzel februárban még nem tudunk szolgálni. 

Esetlegesen át kell gondolni a Képviselő-testületnek, miként lehetne az óvoda és iskola létszámát növelni. 
Három pályázatról beszélt a Képviselő-testület: A Szent Imre utca, Széchenyi tér, illetőleg a kerékpáros út pályázat. de elfeledkezett arról, milyen tehertől szabadult meg. Sopronnal közösen a szeméttelep rekultivációja valósulhat meg. Ez nagyon jó dolog, hogy pályázatból megvalósulhat. 
Köszönöm szépen. 

Marton Ferenc: Én egy munkát vittem Budapestre, és azért mondtam le a díjról, mert az volt a feltétel, hogy Nagycenk címerét vegyem le. Nem vettem le, én ezt jubileumi évekre csináltam, Kercaszomornak is, Sopronnak is, és Nagycenknek is. Egy nagycenki büszke lehet arra, hogy egy olyan faluban él, ahol a legnagyobb magyar élt, aki a falujáért tett. Házakat épült a cselédjeinek stb. Én arra buzdítanám a falu lakosságát, hogy mint mi, gyerekkorunkban, amikor itt jártunk iskolába, társadalmi munkában szépítettük a falut. Mindent megettünk azért, hogy a falu szép legyen. Arra kérem a képviselőket, hogy ne vegyék át a nagy politikának a menetrendjét. Vitatkozzanak, addig vitatkozzanak, amíg meg nem tudnak egyezni. A polgármestert nem a képviselők választották meg, hanem a falu lakossága. Aki nem tud együttdolgozni a falu által megválasztott polgármesterrel, fel kell állni a székből, és jön egy másik képviselő. Azt is figyelembe kell venni, hogy az előző polgármester ideje alatt hány pályázatot nyertek, és most hány pályázatot. Össze kellene tartani a falunak, hogy egyezzünk meg, vigyük előbbre az egészet. Hirdessünk meg valamit a falu közösségért, fogjunk össze. Régen összefogás volt ebben a faluban, most széthúzás van. Nem az a tisztességes, nem nyugodtabban alszik az az ember, akinek nincs hitele? Ez az én véleményem. 
Bugledich Attila: 2009-ben és 2008-ban senkit nem érdekelte április 8-án Széchenyi halála évfordulója. Meg lehet nézni, hogy hány embert ünnepelt ott a szobornál, kik voltak a szónokok, a Széchenyi kör szervezte évtizedek óta ezt a megemlékezést. Most, hogy a 150. évforduló van, néhány fontos embernek is fontos, hogy itt legyen. De nem azért fontos, mert annyira szereti és tiszteli Széchenyit, hanem mert szeret szerepelni. Ugyanis, ha fontos lenne, akkor itt lett volna tavaly és tavaly előtt is, és fejet hajtott volna Széchenyi előtt. Ezt mondta az Ernő, hogy mások idejönnek, és Széchenyi által egy kis reklámot csinálnak maguknak. Ez sajnos előfordulhat. 
Marton Ferenc: Az a lényeg, hogy van ünnepség. 

Füzi Ernő: Arról beszéltem, amikor Széchenyi falujának pénzt kell adni, azokat szóltam le, akik kihasználják a Széchenyi nevet. Széchenyi nevével nagyon sokan takaróznak ebben az országban, csak Széchenyi falujáért nagyon kevesen tesznek. Köszönöm szépen. 

Marton Ferenc: A Cenkieken is múlik, hogy tegyenek érte. Én készítettem egy remekművet, 1 hónapig volt kiállításon a Mezőgazdasági Múzeumban Budapesten. Nagycenk előírás van a címerhasználati engedélyhez. Én beadtam a kérvényt, még engedélyt nem kaptam róla. Ebből gondolom nem lesz probléma. Saját költségemen, saját falumnak öregbítem a hírnevét. 
Ivánkovics Ottó: Köszönjük, hogy öregbítette Nagycenk hírnevét. Azt gondolom, hogy egy elhibázott szabály ez, Nagycenk címerhasználati rendelete, még pénzbírsággal is fenyeget erre vonatkozóan.  

A közmeghallgatással kapcsolatosan szeretném megkérdezni, hogy van-e valakinek még hozzáfűznivalója a lakosság részéről? 

Ha nincs, a közmeghallgatást bejezhetjük. 

A rendes testületi ülés megnyitása előtt megállapítom, hogy határozatképesek vagyunk, 9 fő képviselő jelen van. 

Napirendi pontok a testületi ülésre vonatkozóan:
2. Az önkormányzat és szervei 2010. évi költségvetése (II. tárgyalás)

3.
Mezőgazdasági és Vidékfejlesztési Hivatal Győr-Moson-Sopron Megyei Kirendeltségének felhívása a 2010. évi EU Élelmiszersegély Programhoz történő csatlakozás lehetősége kapcsán

4. Sopron-Fertőd Kistérség Többcélú Társulása ülését megelőző előzetes állásfoglalást igénylő ügyek tárgyalása (Kistérségi ülés előterjesztései e-mail-ban kerültek megküldésre)

· 2009. évi költségvetéséről.

· Előterjesztés Sopron-Fertőd Kistérség közfoglalkoztatási tervéről.  

· Előterjesztés az „M9” Térségi Fejlesztési Tanács működésében való részvételről. 

5. Biztonsági Szabályzat

6. Egyebek:

· Árajánlat kérés EMFESZ
Van-e valakinek javaslata napirendi pont levételről, felvételről? Ha nincs, kérem szavazzunk, aki elfogadja a napirendi pontokat, kérem kézfeltartással jelezze:

Döntéshozatal: 9 igen szavazattal, ellenszavazat és tartózkodás nélkül

2. Az önkormányzat és szervei 2010. évi költségvetése 
(II. tárgyalás)

Horváth Rezső: A költségvetési és Gazdálkodási Bizottság megtárgyalta a 2010. évi költségvetés II. fordulóját, és elfogadásra javasolja a bizottság. Továbbá javaslom elfogadásra, mivel költségvetést érint szavaznunk kell ezekről is:
· Széchenyi István Általános Iskola kérelme Szalay Gergely asztalitenisz emléktorna Tornacsarnok használatára vonatkozóan

A bizottság javasolná egy vándorserleg megvásárlását is a rendezvényre. Természetesen a termet ingyen bocsássuk rendelkezésre az esemény lebonyolítására. 

· A nagycenki 439/1 hrsz-ú volt Vágóhíd kérdésköre

Többször tárgyalta a bizottság, de még testületi határozat nem volt róla. A bizottság véleménye, hogy továbbra is bocsássuk ingyen a Honismereti kör rendelkezésére. Újítsák fel, és hasznosítsák, az önkormányzat nem kíván rá pénzt fordítani. 

· A Dózsa krt-i egyéb beépítetlen ingatlanok 
A megosztásánál plusz költség merült fel, ennek a költségnek a megemelését javasolja a bizottság, és ezt kéri beépíteni a költségvetésbe. 
· A Polgármesteri Hivatal számítástechnikai eszközeinek működtetésére megbízási szerződés
A szerződés aláírását javasolja a Költségvetési és Gazdálkodási Bizottság. Köszönöm szépen.
Ivánkovics Ottó: Köszönöm szépen. Egyéb észrevétel? Ha nincs, jegyző asszony segítségét kérem, felvehető-e olyan napirendi pont, amely nem szerepel a napirendi pontok között? 
Horváth Rezső: Én a költségvetéshez tartozó előterjesztés tárgyalását kérném a költségvetésnél. 
Filátz Józsefné: A mai testületi ülés a január 28-i ülés napirendi ülés pontjainak újratárgyalása. Tehát már kellett volna, hogy megelőzzék a költségvetést ezeknek a napirendi pontoknak a tárgyalása. Ezek a költségek már beépítésre kerültek a költségvetésbe. Tehát a költségvetés elfogadásával a Képviselő-testület el fogja fogadni. 

Ivánkovics Ottó: Horváth Rezső képviselő urat megbízta a testület arra vonatkozóan, hogy az útszéli fák nyesését koordinálja, és a rászorulók számára igazságos és egyenlő feltételek mellett biztosítsa a nyesési lehetőséget. 

Horváth Rezső: Mindenki, aki kért fát, adtam neki területet pucolni.

Ivánkovics Ottó: Erről mikor tájékoztatta a Képviselő-testületet? 

Horváth Rezső: Amikor kérte a polgármester úr. Itt van nálam a papír.

Ivánkovics Ottó: Jegyzőkönyvhöz szeretném csatolni.

Horváth Rezső képviselő átadta Ivánkovics Ottó polgármesternek az útszéli fák nyesésére vonatkozó listát. 
Ivánkovics Ottó: Ha megszavazásra kerülnek ezek a pénzeszköz-átadási összegek, mennyire vág egybe azzal az SZMSZ-ben szereplő kitétellel, hogy annak a szervezetnek nem adható támogatás, amely az előző évben a támogatásról nem számolt el? 

Lex Ernő: Volt, aki nem számolt el?

Ivánkovics Ottó: A Sportegyesület biztosan nem számolt el, hiszen levételre került a napirendi pont, és nem tudtunk róla dönteni. 

Ragats Péter: A Tűzoltó Egyesület szintén nem számolt el. Még napirenden nem került szóba. 

Ivánkovics Ottó: Nagycenk beszélő Kőemlékei Alapítvány szintén nem számolt el. 

Barasits László: Az SZMSZ-ben benne van, hogy szóban is megteheti a beszámolót, a számlákkal pedig elszámol? 
Filátz Józsefné: Elég, ha az elszámolását benyújtja. 

Barasits László: Ez valójában megvalósult. Ha a pénzzel elszámoltak, akkor az rendben van. 

Ivánkovics Ottó: Én ezt vitatnám. A civil szervezet beszámolóját a Képviselő-testületnek el kell fogadnia. A költségvetéssel kapcsolatban van-e kérdés, észrevétel? 
Bugledich Attila: Polgármester úr érzi-e annak szükségességét, hogy kéri a társadalmi megbízatásúvá minősítését? Ez is a költségvetéshez tartozik. 

Ivánkovics Ottó: Erre a felvetésre már volt mikor reagáltam, nem kell erre újból és újból reagálni. Ez akkor lenne jogos képviselő úr, tanácsnok úr részéről, ha úgy tárta volna a falu elé, hogy mennyibe kerül a polgármester, hogy összehasonlítást engedett volna az előző és a mostani polgármester között. 

Bugledich Attila: Tehát nem kíván.

Ivánkovics Ottó: Miért is kívánnék? 

Bugledich Attila: Köszönöm szépen.

Ivánkovics Ottó: Egyéb kérdés, észrevétel? Tehát a több mint 13 milliós hitelfelvétel marad, plusz a 10 milliós rulirozó hitelkeretünk? Név szerinti szavazást szeretnék kérni a költségvetés elfogadásáról. 

Horváth Rezső: Az SZMSZ szerint indítványozza a polgármester a név szerinti szavazást.

Ivánkovics Ottó: Indítványozom a név szerinti szavazást.

Horváth Rezső: De ahhoz 3 embernek a hozzájárulása kell a testületből. 

Ivánkovics Ottó: Teljesen jogos a képviselő úr észrevétele. Tehát név szerinti szavazást kezdeményezek. Jegyző asszonynak átadnám a szót. 

Horváth Rezső: Én nem javaslom a név szerinti szavazást. 

Filátz Józsefné: A többi képviselő részéről is megerősítést igényel. 

Ragats Péter, Bugledich Attila, Horváth János, Füzi Ernő, Lex Ernő, Fekete Árpád, Barasits László képviselők szintén nem javasolták a név szerinti szavazást a költségvetésről. 

Ivánkovics Ottó: Tehát aki a Költségvetési és Gazdálkodási Bizottság elnökének kiegészítéseivel kismértékben módosított előterjesztést a 2010. évi költségvetésre vonatkozóan elfogadja, kérem kézfeltartással jelezze. 

Nagycenk Nagyközség Önkormányzatának Képviselő-testülete a 2010. évi költségvetés II. tárgyalásánál  a következő kiegészítésekkel fogadta el az előterjesztést:

· Vándorserleg vásárlása a Szalay Gergely asztalitenisz emléktornára, 
· 439/1 hrsz-ú volt Vágóhíd elnevezésű ingatlant ingyen a Honismereti kör rendelkezésére bocsátja

· A Dózsa krt-i egyéb beépítetlen ingatlanok megosztása vonatkozásában a költségek megemelése

· Polgármesteri Hivatal számítástechnikai eszközeinek működtetésére megbízási szerződés megkötése

Döntéshozatal: 8 igen szavazattal, ellenszavazat nélkül, 1 tartózkodás mellett

Nagycenk Nagyközség Önkormányzatának  Képviselő-testülete minősített többséggel, 8 igen szavazattal, ellenszavazat nélkül, 1 tartózkodás mellett a kiegészítő módosításoknak megfelelően megalkotta az önkormányzat és szervei 2010. évi költségvetéséről szóló 2/2010. (II.17.) rendeletét. 

A rendelet teljes szövege a jegyzőkönyv mellékletét képezi. 

Ivánkovics Ottó: Én tartózkodtam, köszönöm szépen. 
Filátz Józsefné: Egy kis türelmet kérek. Kérem a képviselő urakat, hagyják jóvá, hogy az óvoda elszámolása elküldésre kerülhessen. Van egy benyújtott pályázata az óvodának, ha ennek az elküldése nem történik meg, azt is elképzelhetőnek tartom, hogy ezt a pályázati pénzt vissza kell küldeni. 

Bugledich Attila: Miért kell azt nekünk jóváhagyni? Ilyet még soha nem hagytunk jóvá, hogy egy elszámolást el lehessen küldeni. Az minden pályázat kötelező része. Akkor van közünk hozzá, ha kiderül, hogy nem került elküldésre, és amiatt hátrány éri az önkormányzatot. Aki ennek a felelőse volt, annak kell ezt intézni. 

Bugledich Attila, Barasits László, Füzi Ernő, Horváth Rezső képviselők távoztak. Jelen lévő képviselők száma 4 fő. 

Ivánkovics Ottó: 5 perc szünetet rendelek el a rendkívüli testületi ülésig. A rendes testületi ülést bezárom. 
Jegyzőkönyv lezárva.

Kmf.

Filátz Józsefné
Ivánkovics Ottó


jegyző
polgármester

Készült: 2010. február 11-i pót Képviselő-testületi ülésen.


